Projekts

**Latvijas Republikas tiesībsargam**

 Ministru kabinets ir iepazinies ar Latvijas Republikas tiesībsarga (turpmāk – Tiesībsargs) 2015. gada 22. maija vēstuli Nr. 1-5/121 (turpmāk – vēstule) par Tiesībsarga biroja darbinieku un Tiesībsarga atlīdzību un sekojošiem dokumentiem šīs vēstules pielikumā:

* Likumprojekts “Grozījumi Valsts un pašvaldību institūciju amatpersonu un darbinieku atlīdzības likumā”;
* Tiesībsarga birojam papildu nepieciešamā finansējuma atlīdzībai aprēķins;

un izsaka šādu viedokli.

Izvērtējot aspektus par Tiesībsarga priekšlikumu par Tiesībsarga mēnešalgas paaugstināšanu, vēlamies atzīmēt, ka valdība šobrīd nav konceptuāli lēmusi par iespējamu atalgojuma paaugstināšanu kopumā, tai skaitā valsts augstākajām amatpersonām un neatkarīgo institūciju vadītājiem.

Jāatzīmē, ka Valsts un pašvaldību institūciju amatpersonu un darbinieku atlīdzības likuma (turpmāk – Atlīdzības likums) mērķis ir panākt, ka valsts un pašvaldību institūcijās amatpersonu (darbinieku) atlīdzības noteikšanā tiek ievēroti līdzvērtīgi nosacījumi. Tādējādi vienotā atlīdzības sistēma ir pamatota ar leģitīmu mērķi - līdzsvarot sabiedriskajā sektorā nodarbināto atalgojumu, padarot to pārskatāmu un samērīgu attiecībā uz amatiem un profesijām. Likumdevējs to ir atzinis par ilgtermiņa perspektīvu, kas laika gaitā kārtojama un pilnveidojama.

Tiesībsarga priekšlikums būtiski maina mēnešalgas noteikšanas principu Tiesībsarga amatam. Šobrīd Tiesībsargam mēnešalgu nosaka, Centrālās statistikas pārvaldes oficiālajā statistikas paziņojumā publicētajam valstī strādājošo aizpagājušā gada mēneša vidējās darba samaksas apmēram (turpmāk - mēneša vidējās darba samaksas apmērs), kas noapaļots pilnos *euro*, piemērojot koeficientu 3,41. Tādējādi šajā gadā Tiesībsarga mēnešalgas apmērs ir 2441,56 *euro*. Atbilstoši Tiesībsarga priekšlikumam (t.i. - Tiesībsarga mēnešalgu nosaka, pielīdzinot to valsts tiešās pārvaldes iestādes juridiskās struktūrvienības vadītāja mēnešalgas maksimālajam apmēram (12.mēnešalgu grupa) saskaņā ar Atlīdzības likuma 3.pielikumu, kam piemērots koeficients - 2,62), Tiesībsarga mēnešalga būtu 4315,14 *euro* jebabsolūtā izteiksmē Tiesībsarga mēnešalgas pieaugums būtu 1873,58 *euro* vai 77%. Jāatzīmē, ka Tiesībsarga ieteiktais mēnešalgas noteikšanas princips vienotajā atlīdzības sistēmā ir noteikts tikai tiesnešiem un prokuroriem un tas būtu identisks ar Satversmes tiesas priekšsēdētāja mēnešalgu, kam nevar piekrist no atlīdzības politikas viedokļa, jo Satversmes tiesas priekšsēdētāja un Tiesībsarga funkcijas un lēmumu nozīmība nav viennozīmīgi samērojami. Viens no risinājumiem, kas būtu konceptuāli lemjams attiecībā uz Tiesībsarga mēnešalgas palielināšanu, būtu šobrīd mēneša vidējās darba samaksas apmēram piemērojamā koeficienta 3,41 palielināšana līdz, piemēram, valsts kontrolierim piemērojamam koeficienta 4,05 apmēram, jo šo abu amatu funkcijas un lēmumu nozīmību ir zināmā mērā līdzīga, t.i., gan Valsts kontrole, gan Tiesībsargs sniedz ieteikumus kādas konkrētas sistēmas pilnveidei, un šiem sniegtajiem ieteikumiem nav tiesisku seku.

Papildus iepriekšminētajam jāatzīmē, ka šobrīd Atlīdzības likumā ir noteikta augstāko valsts amatpersonu (Atlīdzības likuma 5.pants, 5.1pants, 6.pants) mēnešalgu hierarhija, kas ir īstenota ar mēneša vidējās darba samaksas apmēru un tam attiecīgi amatam piemērojamo koeficientu. Uzskatām, ka Tiesībsarga mēnešalgai, lai nodrošinātu kopējas atlīdzības sistēmas darbības sistēmisko pieeju, ir jāsaglabā piesaiste pie mēneša vidējās darba samaksas apmēra (t.i., vidējās darba samaksas apmēra tautsaimniecībā), tādejādi nostiprinot viņu neatkarību. Ņemot vērā iepriekšminēto informāciju, kā arī to, ka atbilstoši Tiesībsarga 2015. gada 22. maija vēstulē Nr. 1-5/121 minētajam Tiesībsargs ir tikai iesācis diskusiju par Tiesībsarga statusa un neatkarības garantijas nostiprināšanu LR Satversmē, Tiesībsarga izteiktais priekšlikums par grozījumiem Atlīdzības likumā, kas būtiski maina mēnešalgas noteikšanas principu Tiesībsarga amatam, nav atbalstāms.

 Attiecībā uz Tiesībsarga birojam papildu nepieciešamā finansējuma atlīdzībai aprēķinu informējam, ka ņemot vērā Ministru kabineta 2015.gada 13.aprīļa sēdē (protokols Nr.19 1§) nolemto, ka atbilstoši Likuma par budžetu un finanšu vadību 16.prim panta otrajā daļā noteiktajam un ņemot vērā aktuālākās makroekonomiskās attīstības prognozes, ministrijām un citām centrālajām valsts iestādēm negatavot un neiesniegt priekšlikumus jaunajām politikas iniciatīvām 2016., 2017. un 2018.gadam, izņemot veselības un izglītības jomu saistībā ar strukturālām reformām, kā arī iekšējās un ārējās drošības jomu, Tiesībsargs Finanšu ministrijai ar 2015.gada 28.maija vēstuli Nr.3-22/16 „Par informācijas sniegšanu Finanšu ministrijai” iesniedza informāciju par papildu pieprasījumu neatliekamo pasākumu nodrošināšanai 2016. – 2018.gadam.

Ņemot vērā, ka iepriekšminētā valdības lēmuma pamatā, izskatot Latvijas Stabilitātes programmu 2015.–2018.gadam, tika pieņemts zināšanai, ka saskaņā ar pašreizējām prognozēm 2016.gadā ir negatīva fiskālā telpa 0,17% no IKP, neskaitot nosacījumu veidot fiskālā nodrošinājuma rezervi, tad iesniegtie papildu finansējuma pieprasījumi ir jāizskata īpaši rūpīgi un lēmums par to piešķiršanu jāpieņem, izsverot arī, cik lielā mērā iesniegtie priekšlikumi jaunajām politikas iniciatīvām, t.sk. no neatkarīgajām iestādēm, ir vērtējami kā neatliekamo pasākumu nodrošināšana 2016. – 2018.gadam. Tai pat laikā jāatzīmē, ka Atlīdzības likuma 3.panta septītā daļa nosaka, ka valsts un pašvaldību institūcijas amatpersonām (darbiniekiem) pārskata noteikto atlīdzību, ņemot vērā valsts ekonomisko attīstību, solidaritātes principu, kā arī izvērtējot ekonomisko situāciju valstī (iekšzemes kopprodukta izmaiņas, produktivitātes izmaiņas, inflācija, deflācija) un citus pamatotus kritērijus.

Ņemot vērā iepriekšminēto, Tiesībsarga un tā darbinieku atalgojuma sistēmas pārskatīšana, kas rada ietekmi uz valsts budžetu, ir detalizēti izvērtējama un ekonomiski pamatojama, lai nodrošinātu vienlīdzīgu pieeju pret visās nozarēs nodarbinātajiem, kā arī samērojama ar valsts budžeta finansiālajām iespējām. Jautājums par atalgojuma izmaiņām 2017.gadā, kas rada negatīvu ietekmi uz valsts budžetu, izvērtējams likumprojekta “Par valsts budžetu 2017.gadam” un likumprojekta „Par vidēja termiņa budžeta ietvaru 2017., 2018. un 2019.gadam” sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildu finansējuma pieprasījumiem atbilstoši valsts budžeta finansiālajām iespējām.

Ministru kabinets augstu novērtē līdz šim Tiesībsarga paveikto, stiprinot Latvijas iedzīvotāju pamattiesības un veicinot valsts, kā arī institūciju atbildību iedzīvotāju priekšā, vienlaicīgi arī apliecinot, ka valstij ir svarīga visu sektoru vienmērīga attīstība, īpaši arī jautājumos, kas skar cilvēka pamattiesību aizsardzības institūtu.

Ministru prezidente L.Straujuma

Finanšu ministrs J.Reirs

15.06.2015 10:39

844

Zariņa 67095676

Indra.Zarina@fm.gov.lv

Zvaigzne 67083976

Zanete.Zvaigzne@fm.gov.lv